Utsira

Utsira er en øy og en kommune i Rogaland. Den ligger ute i Nordsjøen, utenfor Karmøy, 18 km vest for Haugesund. Kommunen er Norges minste målt i folketall og nest minste i areal (etter Kvitsøy). Antall innbyggere på Utsira var 219 i 2. kvartal 2024. 

Skjoldblad er kommuneblomst, og gulbrynsanger er kommunefugl. 

Utsira ble egen kommune i 1924, før dette lå den under den tidligere kommunen Torvastad.

 Samferdsel 
miniatyr|venstre|Utsira havn

Det går båt til øya fra fastlandet, og turen tar litt over en time. Det er to fergeleier på øya; Sørevågen på sørsiden og Nordevågen i nord. Mellom fergeleiene går fylkesvei 4854, som er 2,9 km lang utenom fergestrekningen.

 Utsira vindpark 

I 2004 installerte Norsk Hydro en kombinert vindkraft- og hydrogenkraftstasjon på Utsira. Anlegget ble etablert som et vindkraftverk med hydrogenlagring. I perioder med god vind, kunne overskuddskraft fra vindturbinene brukes til å produsere hydrogen fra vann gjennom elektrolyse, som kunne lagres i trykktanker. Når vindturbinene ikke kunne produsere strøm på grunn av for lite eller for mye vind, kunne strøm i stedet produseres fra forbrenning av lagret hydrogen. I 2010 ble hydrogenprosjektet avviklet, og i 2011 ble vindturbinene overtatt av vindkraftfirmaet Solvind. Anlegget består av to vindturbiner på 600 kW hver. Det foreligger planer om å skifte ut vindturbinene på Utsira med nye og mer moderne turbiner.Utsira 2 - vindkraft til regionen 

 Fugl 
Utsira har en lang ornitologisk historie, med bidrag fra James Lawrence Chaworth-Musters, Hans Thomas Lange Schaanning, Anders Bernhoft-Osa og Viggo Ree. Det har blitt observert over 300 forskjellige fuglearter,  hvorav 25 utgjør førstegangsfunn for Norge. Utsira Fuglestasjon har siden stiftelsen i 1992 arrangert Bombeuka på Utsira. Gulbrynsanger ble valgt til kommunefugl i 2011 og ble observert første gang i Norge på Utsira av Chaworth-Musters.
Sibirpiplerke ble observert første gang i Europe på Utsira av Chaworth-Musters og Schaanning i 1937. Funnet av sibirpiplerke var oppsiktsvekkende. Fugler på trekk over Nordsjøen gjør ofte et stopp på Utsira. Landskapet og den isolerte beliggenheten gjør også at mange sjeldne arter lett kan observeres der. Charworth-Musters hadde tidligere observert gulbrynsanger, dvergfluesnapper, tartarpiplerke, rosenfink, vierspurv og dvergspurv på Fair Isle i Skottland. Han hadde en hypotese om at disse fugleartene trakk fra kysten av Norge og mente Utsira ville være et godt sted for å teste hypotesen.

 Kommunevåpen 
Utsiras kommunevåpen ble godkjent 23. juli 1982 og er tegnet av John Digernes. Våpenet viser et kors med fire motstøtene spisser i sølv på blå bakgrunn.Norske kommunevåpen, 1987

Utgangspunktet for kommunevåpenet er lyskjelgene fra et fyrtårn. Fyrtårnet er et viktig kjennetegn for kommunen, og som det også sies i Utsira-sangen: «Fyrtårnet kaster sitt lys over hav, berger så mange fra søkkvåte grav, lyser så vennleg på øya vår og. Ljosstråler blinkar frå våg til våg»

 Politikk 

Se også utfyllende artikkel: Kommunestyrevalg i Utsira.

 Kommunestyrevalget 2023 

 Kulturminner 
Steinalderboplassen på Austrheim er fra eldre steinalder, ca. 8000 f.Kr. Boplassen ligger på en strandterrasse i ly mellom knausene. Grunnflaten på  boplassen består av en hellelegning som trolig har vært et gulv. Funnene tyder på at stedet har vært bebodd over lengre tid.Linn Lillian Eikje Ramberg: Utsira - natur langt vest i havet - Universitetet i Stavanger/Arkeologisk museum

I tillegg er det påvist 38 tufter og gårdsanlegg fra jernalderen og funn fra vikingtiden som viser at det har bodd folk på Utsira siden folkevandringstiden.  

 Utsira fyr 
miniatyr|venstre|Infotavle på Utsira fyr.

Utsira fyr er Norges høyest beliggende fyrlys, 78,2 meter over havet. Strålene fra fyret når over høyeste punkt ved Araseto på Utsira som ligger 70,7 meter over havet. Fyrlyset har gitt motiv til Utsiras kommunevåpen.

miniatyr|Utsira kirke

 Utsira kirke 
Utsira kirke er en laftet langkirke fra 1785 med ca. 100 sitteplaser. Den nygotiske altertavla og døpefonten er fra 1870.  

 Referanser 

 Eksterne lenker 

 Kommunefakta Utsira (Rogaland) - Statistisk sentralbyrå 
  Utsira - kommune i Rogaland - Store norske leksikon 
  Linn Lillian Eikje Ramberg: Utsira - natur langt vest i havet
  Utsira fuglestasjon
  Utsira kirke - norske-kirker.net 
  utsira.net

Kategori:Utsira
Kategori:Fergesteder i Rogaland
Kategori:Norske kommuner etablert i 1838